《戚戚行》
元代·成廷圭

戚戚复戚戚，白头残兵向人泣。短衣破绽露两肘，自说行年今七十。

军装费尽无一钱，旧岁官粮犹未得。朝堂羽书昨日下，帅府然灯点军籍。

大男荷锸北开河，中男买刀南讨贼。官中法令有程期，笳鼓发行星火急。

阿婆送子妇送夫，行者观之犹叹息。老身今夕当守城，犹自支更月中立。

作者简介：元芜城人，字原常，一字元章，又字礼执。好读书，工诗。奉母居市廛，植竹庭院间，扁其燕息之所曰居竹轩。晚遭乱，避地吴中。卒年七十余。有《居竹轩集》。